Watter dieet is regte een vir jou? | Netwerk24
05 Februarie 2018 10:34
Is 'n gesonder lewenstyl een van jou Nuwejaarsvoornemens? VIA (DStv-kanaal 147) se dieetprogram Genoeg, waarin 13 oorgewig mense met die hulp van 'n paneel kenners die kilo's afskud, kan jou help om jou lewenstylrevolusie in 2018 te verwesenlik. Die kenners sal elke week advies verskaf.
Gert Coetzee, Genoeg se dieetprogramsamesteller.Foto: Verskaf
Dit is belangrik om 'n dieet te soek wat by jou pas, sê Gert Coetzee, die dieetprogramsamesteller.
"Afgesien daarvan dat jou dieet gesonde beginsels, riglyne en alle voedselgroepe moet bevat, is die belangrikste dat dit 'n permanente lewenswyse kan raak. Dit moet dus in jou daaglikse lewe en werk prakties, maklik en haalbaar wees om jou gewig te beheer," sê hy.
In die verlede was die riglyne altyd kalorieë- of kilojoules-georiënteerd – wat beteken eet minder en oefen meer – maar dit is nie prakties en maklik om te volg nie. Die hongerpyne en tyd vir oefening is maar altyd 'n probleem. Boonop het die langer ure wat ons deesdae werk en die versoeking van kitskos bygekom.
Ons moet dus iets anders kry wat meer haalbaar, prakties, logies en permanent kan wees. Om gewig te verloor of te behou behels dat ons moet aandag gee aan die kos wat ons eet en ook aan ander riglyne, onder meer matige oefening om ook 'n gesonde liggaam te hê! Dit geld ook natuurlik die res van jou gesin.
As jy oorgewig is, beteken dit dat jy jou huidige lewenswyse moet aanpas. Doen dit so maklik en lekker as wat jy kan!
As jy regtig die minimum wil doen, skakel suiker heeltemal uit en stap gereeld.
Nuwe episodes van Genoeg kan Maandae om 17:30 gekyk word, en die heruitsendings is Saterdae om 15:00 op VIA (DStv-kanaal 147).